己亥上元數同晁季一叔用清坐不出
作者：呂本中
朝代：宋

paragraphs: 北風凜凜吹月高，萬木夜作窮猿號。
卧聽車馬赴塵土，愛此一室明秋毫。
小爐著火晚收焰，短檠照坐寒無膏。
主人忘言客亦嬾，更煩赤脚送茗盌。
子雲事業本清浄，維摩方丈常蕭散。
出游苦畏今日閙，歸坐略盡平生款。
自知衰病損剛腸，只要文書遮病眼。
公能却掃趁閑暇，渠自低頭費牽挽。
明朝乘興尚能來，咫尺吾廬不嫌遠。